Kgosi ya Iseraele e tswelela pele e re: “Morwaaka, tlhokomela mafoko a me; sekegela dipolelo tsa me tsebe. A di se tloge mo matlhong a gago; o di bolokele mo sekwalelong sa pelo ya gago. Gonne di botshelo mo go ba ba di bonang, di bile di le phodiso fela mo nameng yotlhe ya bone. Dibela pelo ya gago ka tlhoafalo yotlhe: gonne matso a botshelo a tswa mo go yone.”—Diane 4:20-23. Go na le dilo tse dingwe gape tse di sa bonaleng go le kalo tse di ka latlhegelang mosha. Ka sekai, go fudugela kwa lefelong le lengwe go raya go kgaogana le lefelo le a le itseng sentle le ditsala tse a di ratang. Tota le go palelwa ke go fitlhelela mokgele o a o batlang ka pelo yotlhe—jaaka go aloga kwa sekolong se segolo—go ka dira gore a ikutlwe a latlhegetswe. Aitsane, go simolola botshelo jo bosha go raya go latlhegelwa ke thetebalo le tshireletsego tse a neng a na le tsone mo nakong e e fetileng. Gape go na le basha ba ba tshwanetseng go itshokela mofuta mongwe wa bolwetse jo bo tsayang lobaka lo loleele. Mo boemong jo bo ntseng jalo, fa mosha a utlwa botlhoko ka gonne a farologane le dithaka tsa gagwe—gongwe le go tlhokomologiwa ke tsone—seno se ka nna sa dira gore a ikutlwe a sa tshwane le batho ba bangwe.